钦定古今图书集成/明伦汇编/官常典/第122卷 > 《承事郎曲阜县知县孔希范墓表》胡俨
## 钦定古今图书集成/明伦汇编/官常典/第122卷 > 《承事郎曲阜县知县孔希范墓表》胡俨

故承事郎、曲阜县知县孔希范者，孔子五十六世孙
也。历官十有七年，以《目眚》致仕，逾年而终，享年六十
有五。既葬之五年，其子询寓书奉状来征墓文。公字
士则，元中奉大夫，袭封衍圣公，国子祭酒克坚之子，
嘉议大夫，袭封衍圣公，屡赠通奉大夫、河南江北等
处行中书省参知政事，护军，追封鲁郡公，谥“文肃。”讳
思晦之孙，累赠通奉大夫、礼部尚书、上轻车都尉，追
封鲁郡侯讳浣之曾孙，曾祖妣李氏、祖妣张氏，皆追
封鲁郡夫人。妣张氏，元济宁路总管子仁之女，封鲁
郡太夫人。公天姿颖秀，器宇魁岸，自少侍中奉读书
成均，精勤博涉，已为人所器重。元季兵乱，侍中奉归
阙里。入国朝，王师下中原，有诏即阙里起中奉，公侍
行。当是时，朝廷褒崇先圣，于中奉特加恩礼，而公之
兄希学仍袭封衍圣公。族人复以贤推，欲荐公知曲
阜。公曰：“先圣德泽均被后裔，吾兄弟岂得独专其美。”
于是让其从叔父克㽦。克㽦卒，又让其从兄希文。希
文卒，既而族人卒荐公，遂拜世职之命，实洪武二十
八年春二月也。公为政直道而行，于宗族于乡人，不
以私废公，不以恩掩义，远近之间，小大亲疏，咸怀其
惠。邑尝有豪强诬细民代戍边者，其人上下关节，民
被钳制，受诬不能自直。公叹曰：“吾为令民，枉而不理，
非职也。”乃具本末辩于上官，由是细民得直而罪其
豪强，其他效尤者遂敛迹。初，五季时有外孔氏，尝冒
圣绪，因乱肆毒，几绝孔氏。至其子孙，亦假托世胄，觊
蠲徭赋。公曰：“是乱吾宗也。今不明，后世莫知矣。”乃力
斥其非，绝不与通。因以《家谱》重刻石，庙庭本支原委，
灿然别白。千百世之下，虽有冒昧，不能紊也。四代祖
考璲之墓碑阙，公皆建立。上以昭先德，下以贻孙谋，
其志勤矣哉！凡族有丧不能举，邑有穷独死无后者，
往往具棺敛以葬之。人有孤子女贫无以嫁娶者，又
给赀装为之嫁娶。今袭封衍圣公彦缙，公之从曾孙
也。初在襁褓而孤。公保育调护，俾克成立。岁时祭享，
皆主于公。而事无大小，不避爱憎，一切视为己任。由
是宗族姻娅，无不顺适；宾礼往来，各得其宜。至于督
修庙宫而著其功能；垦复“土田而增其岁廪，卫先陵
而申樵采之禁，赞公府而杜请谒之私，凡于宗家，无
不尽心焉。”乃以永乐十年十一月初八日，终于正寝。
是月丙午，葬祖林之原。孺人毕氏，有贤德，克相其家，
后公五年卒。其葬也，祔于公墓。子男三人：曰询、曰𫍯、
曰訔。訔早夭。女四人，俱适贤士。孙男八人：公贞、公英、
公钦、公良、公刚、公恕、公礼、公温，孙女四人皆在室。呜
呼！公之心纯而正，行洁而方，才敏而周，政通而和。孝
友忠信，出乎自然；高怀雅量，不见畛域。而又文以《诗》
《书》，节以礼乐，雍容揖让于其间。信乎神明之裔，卓然
不可及矣。而遗爱之在人者，讵可泯耶？谨论次其德
善，用表诸墓，以告来者。